I. UVOD

Komisija je 12. aprila 2016 predstavila sporočilo o stanju nevzajemnosti z nekaterimi tretjimi državami na področju vizumske politike in možnostih nadaljnjega ukrepanja. V sporočilu je bilo ugotovljeno, da je bila z dejavno podporo Komisije rešena velika večina priglašenih primerov nevzajemnosti v tretjih državah. Vendar sporočilo opozarja, da mora Komisija v primeru, da zadevna tretja država do 12. aprila 2016 ni odpravila vizumske obveznosti, v skladu z Uredbo Sveta (ES) št. 539/2001 z dne 15. marca 2001, kakor je bila spremenjena z Uredbo (EU) št. 1289/2013 Evropskega parlamenta in Sveta z dne 11. decembra 2013, sprejeti delegirani akt, s katerim za 12 mesecev začasno zadrži izvzetje iz vizumske obveznosti za državljane te tretje države. V uredbi je bilo tudi določeno, da mora Komisija upoštevati posledice začasnega zadržanja izvzetja iz vizumske obveznosti na zunanje odnose EU in njenih držav članic.

V sporočilu iz aprila 2016 so bile ocenjene posledice in učinki začasnega zadržanja izvzetja iz vizumske obveznosti za državljane in podjetja EU ter državljane zadevnih tretjih držav, hkrati pa je Komisija pozvala Evropski parlament in Svet, naj začneta razprave o najustreznejšem načinu nadaljnjega ukrepanja. Komisija je zatem predstavila pet sporočil o nadaljnjem ukrepanju, in sicer julija in decembra 2016, maja in decembra 2017 ter decembra 2018. Komisija je v svojih zadnjih sporočilih o vizumski vzajemnosti iz decembra 2017 in iz decembra 2018 predstavila pregled stanja nevzajemnosti z Združenimi državami Amerike (ki so ga priglasili Bolgarija, Hrvaška, Ciper, Poljska in Romunija) in možnosti nadaljnjega ukrepanja, saj so Združene države Amerike edini preostali primer nevzajemnosti.

15. januarja 2019 je bilo zadnje sporočilo predstavljeno Odboru Evropskega parlamenta za državljanske svoboščine, pravosodje in notranje zadeve.

To sporočilo povzema napredek, dosežen v zvezi z vizumsko vzajemnostjo z Združenimi državami Amerike od decembra 2018, in zlasti poroča o napredku Poljske, ki se je programu ZDA za odpravo vizumov pridružila novembra 2019.

To sporočilo prihaja v času povečanega števila ukrepov v zvezi z vizumi, ki so jih številne države sprejele v boju proti svetovni pandemiji COVID-19. Močno se je povečalo število ukrepov, ki začasno omejujejo nenujna potovanja na svetovni ravni. Združene države Amerike so 13. marca 2020 uvedle začasne omejitve potovanj za tuje državljane – ne glede na njihovo državljanstvo – ki so bili fizično prisotni na schengenskem območju ali so ga obiskali v zadnjih 14 dneh. Te omejitve so bile 16. marca razširjene na Irsko in Združeno kraljestvo. Ti ukrepi so povezani z omejitvami vstopa v Združene države Amerike na podlagi fizične prisotnosti na zadevnih območjih in ne na državljanstvo potnikov, zato niso povezani z vizumsko vzajemnostjo. Evropska unija je sprejela podobne ukrepe za omejitev nenujnih potovanj iz tretjih držav. To sporočilo je treba razumeti ob upoštevanju trenutnega stanja, ki se hitro razvija .

Čeprav se vizumske politike po vsem svetu izvajajo v izrednih razmerah, Komisija meni, da je še vedno pomembno, da to sporočilo poroča o ukrepih, sprejetih v obdobju poročanja, zlasti v letu 2019 pred izbruhom svetovne pandemije COVID-19, za dosego popolne vizumske vzajemnosti z Združenimi državami Amerike za vse države članice. Ta prizadevanja se bodo nadaljevala, ko se bodo trenutne izredne razmere ponovno normalizirale.

II. RAZVOJ V OBDOBJU POROČANJA

1.Uvrstitev Poljske v program Združenih držav Amerike za odpravo vizumov

Če država načeloma izpolnjuje vse zahteve programa za odpravo vizumov, jo lahko ministrstvo ZDA za zunanje zadeve uradno predlaga za vključitev v program za odpravo vizumov. Ministrstvo ZDA za domovinsko varnost nato ugotovi, ali država izpolnjuje zahteve, in oceni, ali uvrstitev države v program za odpravo vizumov ne bi škodljivo vplivala na interese Združenih držav Amerike, potem pa lahko državni sekretar ministrstva za domovinsko varnost državo uvrsti v program za odpravo vizumov.

Ministrstvo ZDA za zunanje zadeve je 4. oktobra 2019 Poljsko uradno predlagalo za vstop v program za odpravo vizumov. Ministrstvo ZDA za domovinsko varnost je 6. novembra 2019, potem ko je potrdilo, da Poljska izpolnjuje potrebne zakonske in politične zahteve, Poljsko uvrstilo v program za odpravo vizumov. Od 11. novembra 2019 lahko državljani Poljske zaprosijo za potovanje v Združene države Amerike za turistične ali poslovne namene za največ 90 dni, ne da bi jim bilo treba pridobiti vizum ZDA.

Komisija pozdravlja vstop Poljske v program za odpravo vizumov, ki je rezultat aktivnih diplomatskih prizadevanj in polnega sodelovanja z vsemi stranmi. Ta pristop je bil bistvenega pomena za rešitev prejšnjih primerov nevzajemnosti in je prinesel rezulatte tudi v primeru Združenih držav Amerike. Doseženi rezultati kažejo, da je mogoče dejanski napredek v zvezi s tem doseči z nenehnimi prizadevanji in diplomatskimi stiki.

2.Pregled stikov med EU in ZDA ter nadaljnje ukrepanje

V obdobju poročanja so se politični in tehnični stiki med EU in ZDA še naprej zelo hitro razvijali. Komisija je še naprej ob vsaki priložnosti pozivala Združene države Amerike, naj še naprej sodelujejo z zadevnimi državami članicami in pospešijo napredek pri doseganju popolne vizumske vzajemnosti. Komisija je v sodelovanju z zadevnimi državami članicami ponovno pozvala, naj ta prizadevanja vodijo k okrepljenim in konkretnim ukrepom na obeh straneh, ti pa naj bi temeljili na objektivnih merilih.

V tem okviru je bila vizumska vzajemnost v obdobju poročanja obravnavana na vseh zadevnih uradnih srečanjih med EU in Združenimi državami Amerike, zlasti na visoki politični ravni na polletnih srečanjih med ministri EU in ZDA za pravosodje in notranje zadeve, organiziranih v Bukarešti maja 2019 in v Washingtonu D.C. decembra 2019. Vprašanje je bilo tudi temeljito obravnavano na tehnični ravni, in sicer na polletnih srečanjih med visokimi uradniki EU in ZDA na področju pravosodja in notranjih zadev, ki so potekala februarja 2019 v Bukarešti, septembra 2019 v Bruslju in marca 2020 v Rovinju, ter na tristranskih srečanjih (ki so potekala med Komisijo, Združenimi državami Amerike in zadevnimi državami članicami) maja 2019 v Washingtonu D.C. in novembra 2019 v Bruslju.

Tristransko srečanje v Washingtonu D. C. (maj 2019)

Tristransko srečanje na ravni višjega vodstva maja 2019 v Washingtonu D.C. je potekalo v konstruktivnem vzdušju. To je bilo drugič, da so tristranski pogovori potekali v Washingtonu D.C. na povabilo ZDA, kare je EU podprla, saj je to omogočilo nadaljnje stike s številnimi sogovorniki iz ZDA in drugimi ključnimi sogovorniki. Komisija je pojasnila politični okvir prihodnjih volitev v Evropski parlament in nujnost nadaljnjega napredka. Na srečanju so bile obravnavane tehnične zahteve programa za odpravo vizumov ter politični pomen doseganja popolne vizumske vzajemnosti.

V skladu z zavezami, da bodo zadevnim državam članicam zagotovile konkretnejše smernice, so Združene države Amerike predstavile podroben vprašalnik (ki ga je pripravilo ministrstvo ZDA za domovinsko varnost), na podlagi katerega bi se pregledneje opredelile tehnične varnostne zahteve programa za odpravo vizumov. V primerjavi s samoocenjevalno matriko, ki je bila leta 2018 zagotovljena zadevnim državam članicam, da bi lahko spremljale izpolnjevanje osnovnih zahtev programa za odpravo vizumov, vprašalnik vsebuje veliko bolj poglobljen pregled teh zahtev. Ob priznavanju, da vprašalnik zagotavlja dodatno preglednost in jasnost glede vseh vidikov varnostnih zahtev programa za odpravo vizumov, je bilo dogovorjeno, da bodo zadevne države članice predložile odgovore na vprašalnik v dogovorjenem roku. Združene države Amerike bi nato te odgovore ocenile in opredelile morebitna področja, na katerih so potrebna dodatna prizadevanja za izpolnitev zahtev programa za odpravo vizumov. Na naslednjem tristranskem srečanju novembra 2019 bi nato na tej podlagi potekala razprava z namenom, da se na teh področjih sprejmejo ukrepi.

Udeleženci tristranskega srečanja so potrdili, da v vprašalniku ni vključena stopnja zavrnitev vlog za izdajo vizuma, čeprav je to ena od glavnih pravnih ovir za vključitev v program za odpravo vizumov za večino zadevnih držav članic. Združene države Amerike so pojasnile, da sodelujejo z zadevnimi državami članicami prek konzularnih služb veleposlaništev ZDA v zadevnih prestolnicah. Konzularne službe sodelujejo z lokalnimi organi, da bi se znižala stopnja zavrnitev vlog za izdajo vizuma, hkrati pa ohranila neodvisnost konzularnih uradnikov ZDA pri reševanju vlog za izdajo vizumov. Ob upoštevanju sedanjega konzularnega sodelovanja in potrebe po zaščiti neodvisnosti reševanja vizumskih vlog s strani konzularnega osebja Združenih držav Amerike, so Komisija in zadevne države članice ponovno pozvale Združene države Amerike, naj zagotovijo podrobno razčlenitev stopenj zavrnitev vlog za izdajo vizuma. Taka razčlenitev s podatki o posameznih lokacijah ali trendih na ključnih konzulatih, ki imajo visoko stopnjo zavrnitev, bi zlasti pomagala državam članicam, da bi bolje usmerile svoje kampanje ozaveščanja in tako dodatno znižale stopnjo zavrnitev vlog za izdajo vizuma.